C 342/10
BG
Официален вестник на Европейския съюз
6.9.2022 г.
Вторник, 15 февруари 2022 r.
37. отново заявява, че 30 % от многогодишната финансова рамка и 37 % от NextGenerationEU са предназначени за действия в областта на климата, докато 20 % от NextGenerationEU са разпределени за цифровия преход; призовава Комисията да наблюдава и да предоставя на държавите членки насоки и препоръки, за да гарантира, че се развиват необходимите умения за постигане на двоен екологичен и цифров преход; изразява съжаление относно изключването на градските райони в контекста на NextGenerationEU и поради това призовава за по-голямо ангажиране и участие на градовете и функционалните градски райони в планирането и изпълнението на плановете за възстановяване и устойчивост;
38. подчертава необходимостта от засаждане на повече дървета и инсталиране на зелени покриви, тъй като озеленяването на градовете предоставя има важна свързана с отдиха стойност за човешките същества и намалява температурата, абсорбира излишъка от дъждовна вода и следователно противодейства на последиците от изменението на климата и загубата на биологично разнообразие; подчертава, че модернизирането на сградите с цел намаляване на енергийното потребление и преработването на градовете с цел увеличаване на зелените площи и насърчаване на ходенето и колоезденето ще доведат до икономии, ще създадат работни места, ще помогнат в борбата срещу енергийната бедност и ще носят ползи за климата; 39. подчертава, че ангажиментът на градските райони е от ключово значение за прехода към неутрално по отношение на климата общество и към просперираща, справедлива, устойчива и конкурентоспособна икономика; отбелязва, че в някои случаи местните органи на управление не разполагат с ноу-хау, човешки ресурси и достъп до висококачествени данни, необходими за започване на действия и постигане на напредък; поради това счита, че изграждането на капацитет, техническата подкрепа и финансирането трябва да се използват в пълна степен, както е договорено в Регламента за общоприложимите разпоредби, така че градските и крайградските органи да постигнат целите на Европейския зелен пакт, и счита, че градските органи трябва да имат пряк достъп до финансиране от ЕС в бъдеще;
Иновативни градове 40. подчертава, че цифровизацията спомогна за справяне с някои от непосредствените предизвикателства, произтичащи от пандемията, особено по време на периодите на изолация в домашни условия, и че сред многобройните неравенства, изложени от пандемията от COVID-19, цифровото разделение е сериозно; отбелязва, че пандемията ускори цифровизацията, а технологията се превърна в задължителен елемент за дистанционна работа, домашно обучение, електронна търговия, електронно здравеопазване, електронно управление, цифрова демокрация и цифрови развлечения; призовава Комисията да наблюдава отблизо това развитие и да гарантира пълно съответствие с правото на Съюза, по специално по отношение на правата на работниците и социалните права; припомня, че цифровизацията и цифровата свързаност трябва да бъдат приоритет за местните общности при тяхното възстановяване; отново заявява, че е важно да има подходящо законодателство в областта на конкуренцията и рамка за държавната помощ, които предоставят на държавите членки пълна гъвкавост съгласно правилата за държавната помощ в подкрепа на икономиката по време на пандемията от коронавирус, особено чрез разгръщане на инфраструктура за високоскоростен широколентов достъп и 5G инфраструктура във всички градове, независимо от техния размер; призовава държавите членки да подкрепят свързаността, да предоставят оборудване и да гарантират присъствието на обучен персонал в публичните, социалните и образователните институции; 41. призовава към действия и политики за справедлив цифров преход, които следва да бъдат разгърнати на различни равнища, от градовете до самия ЕС; призовава към това, цифровото приобщаване да бъде признато като право за всички поколения, и към ясен ангажимент за постигане на всеобща свързаност с интернет за градовете; 42. подчертава, че цифровата грамотност следва да бъде засилена, за да се разшири достъпът до нови възможности; счита, че инвестициите в образование и обучение трябва да бъдат засилени с широкообхватни програми както в публичния, така и в частния сектор, за повишаване на квалификацията, за преквалификация и учене през целия живот на работниците, които отговарят на промените в търсенето на умения; призовава към даване на тласък на жените и момичетата в образованието и кариери в областта на науката, технологиите, инженерството и математиката (НТИМ); 43. припомня, че градският туризъм изигра съществена роля в създаването на градски политики; посочва, че повечето градове в ЕС бяха засегнати от спадове на туризма след избухването на пандемията и трябваше да търсят нови и по-устойчиви начини на действие, за да възстановят туризма, което доведе до повишеното използване на нови цифрови технологии, което позволи по-доброто управление на градските пространства и придвижването на градски туристи, за да се предотврати образуването на големи групи и рискови ситуации в контекста на пандемията; 44. подчертава, че библиотеките и културните центрове са фактори за улесняване на цифровото и социалното приобщаване, ученето през целия живот и пътищата за заетост за градските общности и групите в неравностойно положение; освен това обръща внимание на необходимостта от допълнителни места за личен и политически обмен;